積雨小齋喜袁太初舒叔恭兩生至
作者：戴表元
朝代：宋

paragraphs: 春山日日寒風雨，一日天晴花欲舞。
林暄洞屋散窯烟，水活溪巖落冰乳。
嗟余鬰鬰無所適，方對青山一開戶。
蒼袍紫帢兩少年，健足齊扳氣如虎。
名區入眼疑未快，忽肯捫蘿到茲土。
霜蔬處處稀尚摘，臘酒家家寒未煮。
相看氣味太村野，自喜談諧少城府。
舒郎十八白眉長，四海龍門有明父。
袁郎皎潔巧步趨，出語珠圓吾所許。
人言風骨須晚秀，早慧譊譊天謾與。
吾評此論殊未公，峻詆曾經孔文舉。
歌成高軒已年倍，賦解鳴蟬容客覩。
吾山雖窮有靈跡，雪瀑丹崖相媚嫵。
留君待作大雷吟，莫學癡兒生吳語。